সেন্ট পল, মিনেসোটা

সেন্ট পল (সংক্ষেপে সেন্ট পল) মার্কিন যুক্তরাষ্ট্রের মিনেসোটা রাজ্যের রাজধানী। এটি রাজ্যের ক্ষুদ্রতম ও সর্বাধিক ঘনবসতিযুক্ত রামসে কাউন্টির কাউন্টি আসন। ২০১৯ সালের হিসাবে শহরটির আনুমানিক জনসংখ্যা ৩,০৮,০৯৬ জন, যা এটিকে যুক্তরাষ্ট্রের ৬৩তম জনবহুল শহর এবং মধ্য-পশ্চিমের একাদশতম-জনবহুল শহরে পরিণত করে। শহরটির বেশিরভাগ অংশ মিসিসিপি নদীর পূর্বদিকে মিনেসোটা নদীর সঙ্গমে অবস্থিত। রাজ্যের বৃহত্তম শহর মিনিয়াপলিস নদীর পশ্চিমে তীরে অবস্থিত। একসাথে শহর দুটি "যমজ শহর" নামে পরিচিত। শহর দুটি মিনিয়াপলিস–সেন্ট পল মহানগর অঞ্চলের মূল কেন্দ্র, যার জনসংখ্যা ৩.৬ মিলিয়নেরও বেশি এবং মধ্য-পশ্চিমের তৃতীয় বৃহত্তম মহানগর অঞ্চল।

মিনেসোটা টেরিটরির আইন পরিষদ ১৮৯৪ সালের নভেম্বর মাসে সেন্ট পল শহরটিকে বিদ্যমান ডাকোটা সাইক্স বসতির নিকটে রাজধানী হিসাবে প্রতিষ্ঠা করে। এটি ১৮৫৪ সাল পর্যন্ত একটি শহর ছিল। শহরটি এক্সেল এনার্জি সেন্টারের জন্য পরিচিত এবং মিনেসোটা ওয়াইল্ডের কেন্দ্র। আঞ্চলিকভাবে এটি মিনেসোটা বিজ্ঞান যাদুঘর ও এটির নতুন ফুটবল স্টেডিয়াম এলিয়ঞ্জ ফিল্ডের জন্য পরিচিত। সেন্ট পল উচ্চ মধ্য-পশ্চিমের ব্যবসায়িক কেন্দ্র এবং ইকোল্যাবের মতো সংস্থাগুলির সদর দফতর। সেন্ট পল ও মিনিয়াপলিস উচ্চ শিক্ষার হারের জন্যও পরিচিত।

ইতিহাস 
বর্তমান ইন্ডিয়ান মাউন্ড পার্কের সমাধিস্থলের সমাধির ঢিবিটি নির্দেশ করে যে প্রায় ২,০০০ বছর আগে এই অঞ্চলে হোপওয়েল জাতির স্থানীয় আমেরিকানদের বসবাস ছিল। ওজিবওয়ে জাতিদের দ্বারা মিল ল্যাকস হ্রদের সাদোক্স উপজাতির মডেওয়াক্যান্টন ডাকোটা উপ-উপজাতিরা পূর্বপুরুষের জায়গা থেকে বাস্তুচ্যুত হওয়ার পরে ১৭তম শতাব্দীর শুরু থেকে ১৮৩৭ সাল অবধি ঢিবির কাছাকাছি বাস করে । নদীর পূর্ব পার্শ্বে প্রকাশিত সাদা বালির পাথরের খণ্ডগুলির জন্য  ডাকোটাদের দ্বারা এই অঞ্চলটিকে ইম্নিজা-স্কা ("সাদা ক্লিফস") বলে অভিহিত করা হয়। ইম্নিজা-স্কা গুহায় পূর্ণ ছিল, যা ডাকোটাদের উপযোগী ছিল। অনুসন্ধানকারী জোনাথন কার্ভার ১৭৬৭ সালে সমাধির ঢিবিগুলির নীচের অংশে ঐতিহাসিক ওয়াকান ঢিবিকে নথিভুক্ত করেন।

ভূগোল 
অবতরণ বন্দর হিসাবে সেন্ট পলের ইতিহাস ও বৃদ্ধি জলপথের সাথে অঙ্গাঙ্গীভাবে জড়িত। শহরের ভৌগোলিক বৈশিষ্ট্য, মিসিসিপি ও মিনেসোটা নদীর মোহনা, এ অঞ্চলে সর্বশেষ  বরফ যুগে গঠিত হয়।  খাড়া নদী তীর ও নাটকীয় প্যালিসেড (উঁচু খাড়া পাহার), যাদের উপরে এই শহরটি নির্মিত হয়েছে, সেগুলোও এ সময় গঠিত হয়েছিল। শহরটি পূর্ব-মিনেসোটাতে অবস্থিত।

মিসিসিপি নদী শহরের পশ্চিম, দক্ষিণ-পশ্চিমাঞ্চল ও দক্ষিণ-পূর্ব দিকের অংশে পৌরসভার সীমানা গঠন করে। রাজ্যের বৃহত্তম শহর মিনিয়াপলিস পশ্চিম দিকে অবস্থিত।

সরকার 

সেন্ট পল শহরের শক্তিশালী মেয়র-কাউন্সিল ব্যবস্থার একটি বৈকল্পিক রয়েছে। মেয়র শহরের প্রধান নির্বাহী ও প্রধান প্রশাসনিক কর্মকর্তা এবং সাত সদস্যের সিটি কাউন্সিল হল শহরের আইনসভা সংস্থা। মেয়র সমগ্র শহরের জনগণ দ্বারা নির্বাচিত হয় এবং সিটি কাউন্সিলের সদস্যরা প্রায় সমান জনসংখ্যার সাতটি পৃথক ভৌগোলিক ওয়ার্ড থেকে নির্বাচিত হন। মেয়র ও কাউন্সিল সদস্য উভয়ই চার বছরের মেয়াদে দায়িত্ব গ্রহণ করেন।

শিক্ষা 
বোস্টনের পরে সেন্ট পল মাথাপিছু উচ্চ শিক্ষাপ্রতিষ্ঠানের সংখ্যায় যুক্তরাষ্ট্রের মধ্যে দ্বিতীয় স্থানে রয়েছেন। সেন্ট পল শহরের উচ্চ শিক্ষাপ্রতিষ্ঠানগুলির মধ্যে তিনটি সরকারি ও আটটি বেসরকারি কলেজ, বিশ্ববিদ্যালয় এবং পাঁচটি মাধ্যমিকোত্তর প্রতিষ্ঠান অন্তর্ভুক্ত রয়েছে। সুপরিচিত কলেজ ও বিশ্ববিদ্যালয়গুলির মধ্যে রয়েছে সেন্ট ক্যাথরিন বিশ্ববিদ্যালয়, কনকর্ডিয়া বিশ্ববিদ্যালয়, হ্যামলাইন বিশ্ববিদ্যালয়, ম্যাকালেস্টার কলেজ এবং সেন্ট থমাস বিশ্ববিদ্যালয়। সেন্ট পল ভিত্তিক মেট্রোপলিটন স্টেট বিশ্ববিদ্যালয় ও সেন্ট পল কলেজ অ-প্রথাগত শিক্ষার্থীদের জন্য কাজ করে। একই সাথে শহরটিতে  অবস্থিত  মিচেল হ্যামলাইন স্কুল অব ল হল একটি আইন বিদ্যালয়।

তথ্যসূত্র

বহিঃসংযোগ

সেন্ট পল, মিনেসোটা
মিনেসোটার শহর